郊居歲暮因書所懷
作者：權德輿
朝代：唐

paragraphs: 養拙方去諠，深居絕人事。
返耕忘帝力，樂道疎代累。
翛然衡茅下，便有江海意。
寧知肉食尊，自覺儒衣貴。
煙霜當暮節，水石多幽致。
三徑日閑安，千峯對深邃。
策藜出村渡，岸幘尋古寺。
月魄清夜琴，猨聲警朝寐。
地偏芝桂長，境勝煙霞異。
獨鳥帶晴光，疎篁淨寒翠。
窗前風葉下，枕上溪雲至。
散髮對農書，齋心看道記。
清言覈名理，開卷窮精義。
求譽觀朵頤，危身陷芳餌。
紛吾守孤直，世業常恐墜。
就學緝韋編，銘心對欹器。
元和暢萬物，動植咸使遂。
素履期不渝，永懷丘中志。